b'\n_START_ARTICLE_\nGamle Norges Bank\n_START_SECTION_\nUtvidelse\n_START_PARAGRAPH_\nBygget huset bankfunksjonen fram til 1895 da bygget ble for lite og bankvirksomheten flyttet inn i nye lokaler p\xc3\xa5 Bankplassen 4 i 1906.  Her ble banken liggende frem til 1986 da den flyttet igjen, til nye lokaler p\xc3\xa5 Bankplassen 2. Da banken flyttet ut i 1895, tok Riksarkivet over og bygget ble betydelig ombygget i 1910 for \xc3\xa5 huse den nye funksjonen. I forbindelse med dette arbeidet ble det bygget en ny sidefl\xc3\xb8y, tegnet av arkitekt Henry Bucher. Under ombyggingen til riksarkiv gjennomgikk Gamle Norges Bank en del forandringer, som blant annet omfattet en ombygging av trapperommet. Dette rommet ble i midlertidig forandret igjen da bygget ble omgjort til Nasjonalmuseet-Arkitektur, og trappehallens interi\xc3\xb8r ble fors\xc3\xb8kt ombygget til antatt tidstypisk utforming fra tidlig 1800-tallet. Bygget er i dag fredet av Riksantikvaren og fredningen omfatter den gamle bankbygningen og magasinfl\xc3\xb8yen av Henry Bucher. B\xc3\xa5de bankbyggets interi\xc3\xb8r og eksteri\xc3\xb8r er fredet, mens det kun er eksteri\xc3\xb8ret som er fredet i magasinfl\xc3\xb8yen.\n_START_SECTION_\nOmbygging til Nasjonalmuset-Arkitektur\n_START_PARAGRAPH_\nI 2001, ved 200-\xc3\xa5rs markering for Grosch, ble ideen presentert om \xc3\xa5 flytte Nasjonalmuseet for arkitektur til gamle Norges Bank. En donasjon p\xc3\xa5 37,3 millioner kroner fra Jens Ulltveit-Moe, gjorde det mulig \xc3\xa5 bygge en egen paviljong i tilknytning til den gamle bankbygningen.  Arkitekt Sverre Fehn stod bak tegningene til den nye paviljongen som stod ferdig i 2008 da Najonalmuseet \xe2\x80\x93 Arkitektur, flyttet inn. Under restaureringsarbeidet i forbindelse med etableringen av arkitekturmuseet engasjerte Statsbygg, Norsk Institutt for Kulturminneunders\xc3\xb8kelser (NIKU) for \xc3\xa5 dokumentere bygningen grundig f\xc3\xb8r arbeidet med restaureringen gikk i gang. Riksantikvaren valgte \xc3\xa5 prioritere \xc3\xa5 f\xc3\xa5 bygget i den standen det var i da Grosch tegnet det, ettersom bygget i nyere tid hadde v\xc3\xa6rt gjennom flere ombygninger, blant annet under utvidelsen av Buchers magasinfl\xc3\xb8y.  Under restaureringen ble vinduene i f\xc3\xb8rste etasje mot bankplassen tilbakef\xc3\xb8rt til det originale designet de hadde p\xc3\xa5 Groschs tegninger.  Buchers interi\xc3\xb8r er revet og erstattet av Sverre Fehns, og man kan derfor si at de siste hundre \xc3\xa5rene av byggets historie er fjernet til fordel for rekonstruering av tidligere tiders utforming.  Det nye tilbygget av Sverre Fehn best\xc3\xa5r i stor grad av glass, og st\xc3\xa5r i stor kontrast til det solide og lukkede uttrykket i det gamle bankbygget.\n_START_SECTION_\nInnbrudd\n_START_PARAGRAPH_\nDet h\xc3\xb8rer med til bankens historie et stort  innbrudd som fant sted p\xc3\xa5 nytt\xc3\xa5rsaften 1834, da mestertyven Ole H\xc3\xb8iland gjorde sitt livs store kupp i banken, da han br\xc3\xb8t seg inn ved hjelp av n\xc3\xb8kler han selv hadde laget. Han tok seg inn i hvelvet og stjal 64000 spesidaler i sedler. Han klarte ogs\xc3\xa5 \xc3\xa5 komme seg ut av banken og til sitt skjulested p\xc3\xa5 Sagene, med pengene skjult i en sekk han bar p\xc3\xa5 ryggen.'